Les Previsions d'alumnes matriculats contenen l'estimació d'alumnes matriculats del sistema educatiu català per al curs següent, elaborades a partir dels resultats de l'Estadística de l'ensenyament del curs anterior, de la planificació de l'oferta educativa del sector públic i de diverses tècniques d'estimació i extrapolació.
1.339.713 són alumnes d'ensenyaments de règim general, dels quals 885.370 ho fan en centres públics i 454.066 ho fan en centres privats (un 33,9%).
La disminució d'alumnes dels darrers anys en l' educació infantil i primària, i l'augment en els ensenyaments secundaris venen confirmats per l'estructura per edat de la població dels darrers anys.
En l'educació infantil s'estima que hi haurà uns 287.146 alumnes en el primer i segon cicle, gairebé uns 4.500 alumnes menys que en el curs 2019-2020.
La disminució a primària és més acusada, ja que s'estima que hi haurà 467.795 alumnes, 12.163 alumnes menys que en el curs anterior.
En canvi, pel que fa a l'educació secundària obligatòria s'espera un augment menor que en anys anteriors: de 1.454 fins a 333.135 alumnes.
Els cicles de formació professional assoliran la xifra de 128.208 alumnes en els cicles de grau mitjà i de grau superior, uns 2.420 més que al curs anterior.
Pel que fa als estudis de batxillerat, s'espera un volum de 95.028 alumnes.
Amb l' Estadística d'itineraris educatius es coneix la proporció d'alumnes de quart d'ESO que opten pels cicles de formació professional i la que ho fa pels estudis de Batxillerat.
D'aquesta manera, s'han pogut fer hipòtesis i estimacions més precises que en edicions anteriors.
Pel que fa als ensenyaments de règim especial, els quals engloben 80.234 alumnes matriculats en ensenyaments reglats (augmentarien fins a 137.563 si consideréssim les escoles de música i dansa de nivell elemental), no s'esperen variacions destacables.
Tanmateix, es preveu que els ensenyaments esportius continuaran la seva tendència a l'alça observada ja des d'alguns anys enrere, assolint més de 2.500 matriculacions només en el primer període.
Així mateix, es preveu que les escoles oficials d'idiomes superin les 48.000 matriculacions per al curs 2020-2021.
Finalment, és destacable l'augment dels ensenyaments no universitaris que es realitzen a distància, en especial els cicles de formació professional.
Es preveu que l'oferta educativa d'aquests ensenyaments tingui un creixement d'un 10% en les matriculacions per al curs que ve.
L'objectiu és obtenir l'estimació d'alumnes del sistema educatiu català del curs següent, elaborat a partir dels resultats de l'Estadística de l'ensenyament del curs anterior.
La unitat d'anàlisi és el nombre d'alumnes matriculats, considerant que totes aquelles matrícules efectives en els ensenyaments no universitaris realitzades per un alumne corresponen a un sol alumne matriculat.
En els ensenyaments infantils i de primària, un alumne equival a una matrícula.
A partir de secundària, l'equivalència no és automàtica, ja que és possible que un alumne tingui més d'una matrícula, com per exemple, els alumnes matriculats a un curs d'ESO que simultaniegin ensenyaments professionals de música, o bé els alumnes de formació professional que estan matriculats a més d'un cicle formatiu professional.
L'àmbit temporal és el nombre d'alumnes matriculats dins el primer trimestre del curs següent.
Les estimacions es realitzen a finals del curs anterior.
L'à mbit geogràfic de la investigació és el nombre d'alumnes matriculats en centres docents del territori català, on Catalunya correspon a la màxima desagregació territorial.
L'àmbit d'estudi engloba els ensenyaments no universitaris.
En tots els ensenyaments s'ha realitzat la desagregació entre els sectors públic i privat, i dins els privats i per als ensenyaments de règim general, s'ha considerat els centres que tenen ensenyaments concertats.
Les fonts d'informació principals emprades són:
La metodologia d'estimació es compon de diverses tècniques adaptades a les característiques de cada ensenyament.
Pel que fa als ensenyaments obligatoris, l'estimació pot ser molt precisa, ja que es poden utilitzar les tècniques de diagonalització a partir de dades observades de llargues sèries de resultats de cursos anteriors, així com la informació derivada de la planificació de l'oferta educativa en el sector públic.
Pel que fa als ensenyaments postobligatoris, les estimacions són més complexes i menys precises, especialment en aquells ensenyaments que no s'inclouen dins la planificació de l'oferta educativa.
La distribució entre els sectors públic i privat -i dins el privat, dels alumnes escolaritzats en centres amb ensenyaments concertats- s'ha realitzat, d'una banda, considerant la planificació de l'oferta educativa del sector públic i, de l'altra, la distribució entre els sectors públic i privat dels ensenyaments de cursos anteriors.
A continuació es presenta de forma resumida la metodologia d'estimació emprada per a l'elaboració de les Previsions d'alumnes matriculats per a cada ensenyament.